Früäh ufstoh! Dä Wecker hett hüt am halbi achti  gschellät. Mir hend ä grösseri Autoreis planet.    Mit äm Auto simmer am Loch Fyne entlang bis uf Portavadie gfahrä wommer üsi erscht Fährä gnoh hend => isch no speziell gsi, mir hend rückwärts müässä uf diä Fährä fahrä, und das isch mit dä langä Auto und uf dä falschä Siitä no ä Useforderig gsi! Dä Peter hett schö glachät, wo dä Maa mir gseit hett ich söll noch rechts länkä und ich han noch links gränklät  . Äs hett uf därä Fährä nöd eso viel Auto gha, drum isch das no guet gangä.    In Tarbert acho simmer denn direkt zu dä nögschtä Fährä gfahrä, uf Clanoaig. Leider hemmer diä Fährä um 15 minutä verpasst, drum hemmer ä Stund müässä wartä. D'Ruth, dä Peter und ich sind ufen Hügel uägstiigä und hend d'Ussicht gnossä währenddem d'Nicole im Auto bliibä isch und gläsä/gschlofä hett. D'Fährä und d'Isle of Arran isch meh bsetzt gsi und mir hend s'Auto gnäuer müässä  parkierä. Zum Glück hemmer chönä fürschi iä fahrä, denn isch üs das mit Bravour glungä.    Uf dä Isle of Arran simmer zerscht mol zu dä Distellery of Arran gangä, dä Scotland's Newest Malt Whisky Distillery. Mer sind churz vorerä Füehrig gsi, drum hemmer grad a därä teilgnoh. Isch no iidrücklich und am Schluss bim Degustierä au fein gsi. (Dä Peter hett dörfä dä Nicole und dä Ruth dä Whisky wägtrinkä  ).    Noch däm Abstecher sind mer wiiter gfahrä, mer hend jo än Iidruck vo därä Inslä wöllä übercho. Üsä Wäg hett üs uf Brodick gfüert, wommer gern inäs Reschtaurand wärät öppis chlisäs go ässä. Leider hemmer nüt gfundä, do simmer spontan in Coop go Brot, Chäs und Fleisch poschtä und hend am Strand äs Picknick gmacht. Isch Fein gsi     Um d'5i Fährä zverwütschä hemmer denn d'Abchürzig über dä Hügäl gnoh und sind für hüt zum drittä und letschtä Mol ufä Fährä gangä. Über dä Landwäg simmer denn uf Inveraray gfahrä wommer imänä herzigä Reschtaurand z'Nacht gessä hend. Isch no Iidrücklich gsi, wiä leer das Ort am Obig isch...    Jetzt simmer wieder im B&B und hend diä letscht Nacht i däm Huus vor üs, bevors Morn wiiter uf d'Isle of Skye goht. Freu mich jetzt scho...